**ΜΑΡΚΑΤΙΑ**

**ΜΑΡΚΟΤΟΠΟΣ**

**Συνδιοργάνωση με την «Κοινο\_Τοπία» www.koinotopia.gr**

**Εταιρεία Κοινωνικής Δράσης και Πολιτισμού**

23 Σεπτεμβρίου 2025

**Τραγούδια σε μπλε κουτί**

**Συναυλία του Μάκη Παναγιωτόπουλου στο φεστιβάλ «Μαρκάτια»**

Μια ξεχωριστή συναυλία θα πραγματοποιηθεί το βράδυ του **Σαββάτου 27/9**, στις **8:30μμ στις Σκάλες Γεροκωστοπούλου** στο πλαίσιο του φεστιβάλ «Μαρκάτια 2025». **Τα Μαρκάτια μαζί με την Εταιρεία Κοινωνικής Δράσης και Πολιτισμού «Κοινο\_Τοπία» παρουσιάζουν τη συναυλία του Μάκη Παναγιωτόπουλου «Τραγούδια σε μπλε κουτί».**

Ο Μάκης, τριάντα σχεδόν χρόνια μετά τις τελευταίες του εμφανίσεις σε μπουάτ και κλαμπ του Μαρκάτου, επιστρέφει στη γειτονιά για ένα live αυτή τη φορά με δικά του τραγούδια που κινούνται ανάμεσα στην έντεχνη και ροκ μουσική.

Συμμετέχουν οι: Marianne Bredee (βιολί – τραγούδι), Πορφύριος Τάσσης (κιθάρα – τραγούδι), Σπύρος Παπαδημητρόπουλος (κρουστά – κιθάρα – τραγούδι).

**Βιογραφικό σημείωμα**

Ο Μάκης Παναγιωτόπουλος γεννήθηκε το 1954 και κατάγεται από την Πάτρα. Στη ζωή του ασχολήθηκε με πολλά και διαφορετικά επαγγέλματα, όπως ασυρματιστής, ναυτικός και stand up comedian. Τελικά όμως, ο μουσικός δρόμος ήταν αυτός που τον κέρδισε.

Σε ηλικία 24 ετών, ξεκίνησε να παίζει εντατικά μουσική και στο ενδιάμεσο της καριέρας του άρχισε να γράφει τα πρώτα του τραγούδια. Υπήρξε μουσικός του δρόμου σε πολλές χώρες της Ευρώπης, μέχρι που το 1983, βρέθηκε να τραγουδά σε μουσικό σχήμα στο Τόκυο. Ιδιαίτερη όμως θέση στη διαδρομή του έχει η Πάτρα. Για περισσότερα από δέκα χρόνια ως το 1996, τραγουδούσε στο Μαρκάτο, αφήνοντας έντονο το αποτύπωμά του στη μουσική ζωή της πόλης.

Κομβικό σημείο στη ζωή του, αποτέλεσε η μετακόμισή του στην Ολλανδία το 1997, διακόπτοντας το μουσικό του ταξίδι για 20 χρόνια. Το 2017 επιστρέφει στην έδρα του, την Πάτρα και πιάνει αποφασιστικά την άκρη του νήματος από εκεί που το άφησε. Από τότε μέχρι σήμερα, ηχογραφεί τα τραγούδια του και συνεχίζει την πορεία του ως τραγουδοποιός, όπως ο ίδιος διαλέγει να αυτοπροσδιορίζεται.

**Συμμετοχή ελεύθερη**

**26-28/9/2025 ΣΥΝΟΠΤΙΚΟ ΠΡΟΓΡΑΜΜΑ**

**ΠΑΡΑΣΚΕΥΗ 26/9**

**Σκάλες Πατρέως, 20:00** Συναυλία της Ορχήστρας Νυκτών Εγχόρδων του Δήμου Πατρέων «Θ. Τσιπινάκης» Μία ώρα συντροφιά με ορχηστρική μουσική

**Café Cinema,** Γεροκωστοπούλου 54, **20:00** Παράσταση Καραγκιόζη Παράσταση με το Θέατρο Σκιών του Χρήστου Καλπουζάνη στην αυλή του Cinema

**Υψηλάντου & Γεροκωστοπούλου, 21:00** Κινηματογραφική προβολή Προβολή της ταινίας “La Festa Del Ritorno” (2023) του Lorenzo Adorisio σε συνεργασία με την Κινηματογραφική Λέσχη Πάτρας και το Ιταλικό Μορφωτικό Ινστιτούτο

**Ρωμαϊκό Στάδιο Πάτρας, 21:30** Beyond Jazz Trio Συναυλία τζαζ με τους Σπήλιο Καστάνη (μπάσο), Βασίλη Τζιατζιά (κιθάρα) και Γιώργο Ποταμιάνο (ντραμς)

**ΣΑΒΒΑΤΟ 27/9**

**Mosaic Hub,** Ερμού 112, **10:30-13:00** Εθελοντική αιμοδοσία σε συνεργασία με το Κέντρο Αίματος του Πανεπιστημιακού Γενικού Νοσοκομείου Πατρών και την εθελοντική φοιτητική ομάδα «Φλέβα ζωής» του Πανεπιστημίου Πατρών

**Αristi’s lab,** Καραϊσκάκη 88, **11:00-12:00** Εργαστήριο κούκλας από ανακυκλώσιμα υλικά Εργαστήριο για παιδιά ηλικίας 6-14 ετών από την Αρίστη Μπελαβγένη. Ελεύθερη είσοδος. Περιορισμένος αριθμός ατόμων. Απαιτούνται δηλώσεις συμμετοχής: τηλ. 6945.213563

**Πλατεία Μαρκάτου, 11:00-12:00** Ζωγραφίζουμε την πόλη. Με την καθοδήγηση της Phaedras, τα παιδιά παίρνουν πινέλα και μπογιές και αποτυπώνουν πάνω στο χαρτί τη δική τους ματιά για την πόλη. Μια δράση που γεμίζει την πλατεία με φαντασία, δημιουργικότητα και παιδική ενέργεια. Συνδιοργάνωση με το AM School of Performing Arts

**Ποτοποιία Camari,** Πατρέως & Καραϊσκάκη, **13:00** Αφιέρωμα στο ρεμπέτικο τραγούδι. Με αφορμή τη συμπλήρωση 140 χρόνων της ποτοποιίας Camari, ένα αφιέρωμα στο ρεμπέτικο τραγούδι. Παίζουν οι: Ματίνα Κούτουλα (φωνή), Παναγιώτης Λάζαρης (μπουζούκι, φωνή), Ανδρέας Ζαφειρόπουλος (πιάνο), Λύσανδρος Παναγόπουλος (κιθάρα)

**Σκάλες Πατρέως, 20:00** Αφιέρωμα στον Θ. Κάββουρα από τη Μπάντα του Δήμου Πατρέων. Ο Θεόφιλος Κάββουρας (1930-1974) ήταν σπουδαίος πατρινός μουσουργός και ιστορικός διευθυντής του Μπάντας του Δήμου, η οποία είχε κάποτε έδρα στην πλατεία Μαρκάτου

**Σκάλες Γεροκωστοπούλου, 20:30** Τραγούδια σε μπλε κουτί. Συναυλία με τον Μάκη Παναγιωτόπουλο Συμμετέχουν οι: Marianne Bredee (βιολί – τραγούδι), Πορφύριος Τάσσης (κιθάρα – τραγούδι), Σπύρος Παπαδημητρόπουλος (κρουστά – κιθάρα – τραγούδι). Σε συνεργασία με το Café Cinema. **Συνδιοργάνωση με την Εταιρεία Κοινωνικής Δράσης και Πολιτισμού «Κοινο\_Τοπία».** Συμμετοχή ελεύθερη

**Υψηλάντου & Γεροκωστοπούλου, 21:00** Προβολή ταινιών μικρού μήκους Βραβευμένες ταινίες μικρού μήκους από το Διεθνές Φεστιβάλ Ταινιών Μικρού Μήκους «Θ. Αγγελόπουλος» Αιγίου. Σε συνεργασία με την Κινηματογραφική Λέσχη Πάτρας

**ΚΥΡΙΑΚΗ 28/9**

**Περίπατος στο Μαρκάτο,** πρωινές ώρες. Με ξεναγούς τον μουσειολόγο-συγγραφέα Ξενοφώντα Παπαευθυμίου και τον ερευνητή-συγγραφέα Θανάση Κούστα, θα περιπλανηθούμε στο παρελθόν και στο παρόν του Μαρκάτου, θα κάνουμε στάσεις-έκπληξη και θα καταλήξουμε στο Ρωμαϊκό Στάδιο. Περιορισμένος αριθμός συμμετεχόντων. Απαιτούνται δηλώσεις συμμετοχής: τηλ. 2611.810516, hello@mosaic-hub.gr

**English Language Tour,** πρωινές ώρες. Ξενάγηση στην αγγλική γλώσσα για τους ξένους που ζουν και εργάζονται στην Πάτρα και όσους βρίσκονται αυτές τις μέρες στην πόλη. Μικρά και μεγάλα μυστικά της πόλης και της γειτονιάς, με κατάληξη το Ρωμαϊκό Στάδιο. Περιορισμένος αριθμός συμμετεχόντων. Απαιτούνται δηλώσεις συμμετοχής: τηλ. 2611.810516, hello@mosaic-hub.gr

**Πλατεία Μαρκάτου, 11:00-12:00** «Κρυμμένος Θησαυρός». Ένα παιχνίδι εξερεύνησης για ομάδες παιδιών και γονιών, που καλούνται να ανακαλύψουν μυστικά σημεία της γειτονιάς μέσα από γρίφους και μικρές αποστολές. Τον συντονισμό έχει η Εβίτα Τσιανίκα, δίνοντας τον παλμό σε μια περιπέτεια γεμάτη χαρά και συνεργασία. Συνδιοργάνωση με το AM School of Performing Arts

**Σκάλες Γεροκωστοπούλου, 17:00-22:00** Dj set Πέντε ώρες με μουσικές επιλογές από τους dj’s Fellaz και Cj Turtle. Σε συνεργασία με το μπαρ Frida

**Υψηλάντου & Γεροκωστοπούλου, 21:00** Προβολή ταινιών μικρού μήκους - Συζήτηση για παραδοσιακά επαγγέλματα. Προβολές ντοκιμαντέρ μικρού μήκους και συζήτηση για παραδοσιακά επαγγέλματα, στο Μαρκάτο και αλλού. Σε συνεργασία με το Διεθνές Φεστιβάλ Κινηματογράφου Ολυμπίας και την Κινηματογραφική Λέσχη Πάτρας

**Frida Bar,** Γεροκωστοπούλου 59, **22:00** MAZOHA | Καιρός να πούμε αντίο (τελευταία συναυλία) Μετά από 8 χρόνια, 8 δίσκους, 6 EP και κάποια singles, ο MAZOHA βάζει φέτος τέλος στη μουσική του πορεία. Οι πόρτες ανοίγουν στις 21:00

**ΠΑΡΑΣΚΕΥΗ 26/9 – ΚΥΡΙΑΚΗ 28/9** Mosaic Hub, 10:00-21:00 Παρουσίαση αρχειακού υλικού για την ιστορία του Μαρκάτου. Φωτογραφίες από την ιστορία του Μαρκάτου στο δεύτερο μισό του 20ού αιώνα σε ψηφιακή προβολή